b'\n_START_ARTICLE_\nVarstvena biologija\n_START_PARAGRAPH_\nVarstvena biologija je znanost o biodiverziteti in o njeni trajnostni rabi za potrebe \xc4\x8dlove\xc5\xa1tva. Ukvarja se z bogastvom in raznolikostjo \xc5\xbeivljenja v naj\xc5\xa1ir\xc5\xa1em pomenu. Kako je to bogastvo nastalo, kako je razporejeno po zemljski obli in kateri mehanizmi ga vzdr\xc5\xbeujejo, odgovarjajo \xc5\xbee druge biolo\xc5\xa1ke znanosti (ekologija, sistematika in evolucijska biologija)._NEWLINE_Cilj varstvene biologije je, da biodiverziteto ohrani in omogo\xc4\x8di zagotoviti mo\xc5\xbenost za nadaljnje evolucijske spremembe.\n_START_SECTION_\nNastanek varstvene biologije\n_START_PARAGRAPH_\nVarstvena biologija je nastala kot odziv \xc4\x8dasa, ko je upadanje biodiverzitete dobilo krizne razse\xc5\xbenosti. Koncept rezervatnega varstva, ki ga izvajamo danes, dolgoro\xc4\x8dno ne zagotavlja ohranjanje biodiverzitete. Prvi kongres varstvenih biologov je bil leta 1978 v San Diegu (Kalifornija), Dru\xc5\xa1tvo za varstveno biologijo pa je bilo ustanovljeno \xc5\xa1ele leta 1985. Od takrat \xc4\x8dlanstvo zdru\xc5\xbeenja izredno hitro nara\xc5\xa1\xc4\x8da. Izdajajo dvomese\xc4\x8dnik \xc2\xbbVarstvena biologija\xc2\xab\xc2\xa0(Conservation Biology).'